In nomine sancte et individue Trinitatis. Ludovicus, Dei gratia Francorum rex. Notum facimus universis, presentibus pariter ac futuris, nos quicquid habebamus in feodo et dominio in molendinis que vicecomes Senonensis in suburbio civitatis tenebat, amico et fideli nostro Willelmo, Senonensi archiepiscopo et ecclesie similiter Senonensi, in feodum et dominium perpetuo concessisse possidendum, et super hoc litteras nostras auctenticas sigillo nostro et nominis nostri confirmatas karactere ipsis assignasse. Predictus vero archiepiscopus et ejusdem ecclesie capitulum, feodum quod prefatus vicecomes ab ipsis habebat Senonis, tam in terris quam in vineis, nobis et heredibus nostris in perpetuum possidendum concesserunt, eo tenore quod, sicut illud vicecomes ab ipsis tenebat, ita a nobis et heredibus nostris de cetero tenebit. Nichilominus commutationem ville Ebrole, cum omni potestate ejusdem, quam capitulum Senonense cum eodem archiepiscopo pro villa de Velonessa et ejusdem potestate, laudamus, approbamus et ratam et inconcussam volumus permanere. Que ut perpetue mancipentur stabilitati, sigilli nostri auctoritate precepimus communiri. Actum Parisius, anno incarnati Verbi Mº Cº LXXº VIº; astantibus in palacio nostro quorum nomina supposita sunt et signa: S. comitis Theobaldi, dapiferi nostri; S. Guidonis, buticularii; S. Radulfi, constabularii. — Vacante cancellaria. (Monogramme du roi).